แจกโพย"หุ้นปลอดภัย"กำไรดี-ปันผลสูง
แนวโน้มตลาดยังผันผวน กำลังซื้อในประเทศลดลง เชียร์ซื้อหุ้นปลอดภัย เน้นกำไรดี-ปันผลสูง
29 ต.ค. 2565

แนวโน้มตลาดยังผันผวน กำลังซื้อในประเทศลดลง เชียร์ซื้อหุ้นปลอดภัย เน้นกำไรดี-ปันผลสูง 
นักวิเคราะห์ บริษัทหลักทรัพย์ (บล.) ธนชาต ปรับเป้าหมายทางพื้นฐานของหุ้นบริษัท บีทีเอส กรุ๊ป โฮลดิ้งส์ (BTS) ขึ้นเป็น 9.70 บาท จากเดิมที่ 9.30 บาท ด้วยปัจจัยสนับสนุนจาก 3 ปัจจัย ได้แก่ BTS เป็นหุ้นที่มีอัตราการเติบโตกำไรสูง จากทั้งธุรกิจรถไฟฟ้า สื่อ และอสังหาริมทรัพย์ โดยคาดการณ์กำไรปีนี้เติบโต 81% และ 22% ในปี 2558 นอกจากนั้นยังให้อัตราผลตอบแทนจากเงินปันผลสูง 6.5-8.6% ในช่วง 3 ปีข้างหน้า และด้วยอัตราผลตอบแทนจากเงินปันผลที่สูง ทำให้ BTS มีโอกาสปรับตัวลงน้อยจากความผันผวนของตลาดหุ้นโดยรวม 
ขณะเดียวกัน บริษัทมีแนวโน้มที่ดีจากโครงการลงทุนเพิ่มในอนาคต โดยเฉพาะโครงการรถไฟฟ้าสายสีชมพูและสีเขียว โดยจะใช้เงินลงทุนทั้งสิ้น 9 หมื่นล้านบาท 
นอกจากนี้ บล.ธนชาต แนะนำให้เลือกซื้อหุ้นที่มีปันผลสูงและแนวโน้มกำไรแข็งแกร่ง อาทิ ธนาคารเกียรตินาคิน (KK) บริษัท กรุงเทพดุสิตเวชการ (BGH) บริษัท จีเอฟพีที (GFPT)
ด้านนักวิเคราะห์ บล.โนมูระพัฒนสิน เชียร์หุ้นบริษัท ชิน คอร์ปอเรชั่น (INTUCH) บริษัท แอ็ดวานซ์ อินฟอร์เมชั่น เทคโนโลยี (AIT) บริษัท เมเจอร์ ซีนีเพล็กซ์ กรุ้ป (MAJOR) เนื่องจากจะให้ผลตอบแทนเงินปันผลจากกำไรงวดครึ่งแรกของปีนี้
“INTUCH นอกจากเป็นหุ้นที่แจกเงินปันผลสูงแล้วยังให้ผลตอบแทนที่ดีด้วย” 
สำหรับหุ้นที่มีผลกำไรเติบโตสูง ได้แก่บริษัท โทรีเซนไทย เอเยนต์ซีส์ (TTA) บริษัท กรุงเทพประกันภัย (BKI) บริษัท กรุงเทพดุสิตเวชการ (BGH) บริษัท โตโย-ไทย คอร์ปอเรชั่น (TTCL) บริษัท อิตาเลียนไทย ดีเวล๊อปเมนต์ (ITD) และบริษัท ไมเนอร์ อินเตอร์เนชั่นแนล (MINT)
นักวิเคราะห์ บล.ทรีนีตี้ ยังคงแนะนำเป็นกลุ่มที่อิงกับการฟื้นตัวของเศรษฐกิจโลก ซึ่งได้แก่ กลุ่มพลังงาน (PTT) และกลุ่มที่มีอัตราเงินปันผลสูงได้แก่กลุ่มสื่อสาร (ADVANC, INTUCH) โดยยังคงแนะนำลดน้ำหนักหุ้นที่เกี่ยวข้องกับอุปสงค์ภายในประเทศ เช่น ธนาคารพาณิชย์ ค้าปลีก อสังหาริมทรัพย์ หลังจากรายงานล่าสุดของธนาคารแห่งประเทศไทยบ่งบอกว่าภาคการบริโภคและภาคการลงทุนเอกชนในเดือน พ.ค. หดตัวเป็นครั้งแรกในรอบ 18 เดือน